Ek op my F650GS, my pa en Apie beide op Dakars, Louis met sy R1200GS, Abrie met sy GSA en Boetie op 'n Varadero.
Bande is bietjie sagter gemaak en ons het in die pad geval. Vir die van julle wat nog nie die Blombos-pad gery het nie, ek dink nie daar is 'n beter voorbeeld van 'n 'gravel highway' nie. Ons het aangehou met die Blombos-pad tot by 'n T-aansluiting waarna ons regs gedraai het na Vermaaklikheid. Net buite Varmaaklikheid is ons links oppad na Witsand. Pragtige paaie. Dit was op hierdie stukkie wat Louis vir 'n muishond 'n Heidenau-tattoo oor sy rug gegee het...
Hierdie pad sluit aan by die teerpad wat die N2 met Witsand verbind, ons is toe links op die teerpad en by Witsand weer regs op die grondpad wat na Malgas loop. By Malgas is ons oor die pond. Apie was baie opgewonde siende dat dit sy eerste keer op die pond was - en dit dan nog op 'n motorfiets ook!
Vanaf Malgas is ons via grondpaaie na Swellendam. Daarvandaan via die N2 na Buffeljagsrivier vir 'n vinnige 'fuel-stop' en toe links afgedraai Suurbraak toe, oor die Tradouws Pas na Barrydale waar ons 'n heerlike brunch by die pampoen plek geniet het (Die van julle wat al ooit op Barrydale was sal weet van watter pampoen plek ek praat, as jy met 'n motorfiets daar aankom kry jy 'n gratis glasie soetwyn en die koffie is ook op die huis. 'n Mens kan nie deur Barrydale ry sonder om daar aan te gaan nie!).
Na die brunch is ons via R62 in die noordelike rigting. Seker so 20km later regs gedraai, oor Gysmanshoek Pas, verby die Korinterivierdam na Riversdal. Dit was die eerste keer dat ek en my pa oor Gysmanshoek ry - definitief nie die laaste nie. Nadat Louis ons ge-stick het vir 'n cone by KFC op Riversdal is ons weer via grondpaaie deur 'Die vlakte', al langs die rivier na Stilbaai. Boetie moes gaan melk, so hy het toe sommer van Riversdal af N2 langs teruggeskiet Heidelberg toe.
Na 'n lekker koffetjie op Jongens is ek en my pa weer met die Blombos-pad, deur Vermaaklikheid, Oudemuragie langs Heidelberg toe. Als en als was so 520km sonder enige ongevalle of pap bande. Vir 'n beter vakansie dag-trippie kon ons nie vra nie.